**ELŐTERJESZTÉS**

**Szombathely Megyei Jogú Város Közgyűlésének 2019. augusztus havi rendkívüli ülésére**

**Javaslat a Szombathelyi Haladás Labdarúgó és Sportszolgáltató Kft. rendkívüli támogatásáról szóló szerződéssel kapcsolatos döntés meghozatalára**

Szombathely Megyei Jogú Város Közgyűlése a 2019. április 30-i ülésén tárgyalta a Szombathelyi Haladás Labdarúgó és Sportszolgáltató Kft. helyzetéről szóló tájékoztatót. A Közgyűlés a 239/2019. (IV.30.) Kgy. sz. határozatában támogatta 150 millió forint biztosítását a Kft. NB-s tagságának megőrzéséhez az alábbi feltételekkel:

* a gazdasági társaság vállalja a működése önkormányzat által kiválasztott szakértő általi teljes átvilágítását a gazdasági események tekintetében, a felelősök megnevezésével;
* csak azt követően történik meg a támogatás folyósítása az önkormányzat részéről, ha a többi tulajdonos valamennyi, a licence megszerzéséhez vállalt fizetési kötelezettségét maradéktalanul teljesítette, ezt a tényt a társaság az önkormányzat felé hitelt érdemlően igazolja;
* a klubvezetők (az ügyvezető és a többségi tulajdonos) készfizető kezességet vállalnak az önkormányzati támogatás visszafizetésére arra az esetre, ha a megtett intézkedések és az önkormányzati támogatás folyósítása ellenére a csapat mégsem kapja meg a NB-s licencet,
* a Szombathelyi Haladás Labdarúgó és Sportszolgáltató Kft. a támogatásra vonatkozóan megkötésre kerülő szerződés aláírásával tudomásul veszi, hogy a 150 millió forint összegű támogatás megfizetésével az Önkormányzat teljesítette a 2018. május 30-án kötött megállapodásban vállalt 2020. évi 50 milliós támogatási kötelezettségét, valamint a társaság 50-50 millió forintos önkormányzati támogatást ismer el a 2021. és 2022. évek tekintetében;
* a támogatás kizárólag az NB-s licenc megszerzéséhez kapcsolódó kiadásokra fordítható;
* a támogatási szerződés aláírásától számított 30 napon belül a társaság átad az önkormányzat számára jóváhagyásra egy középtávú koncepciót a klub további céljairól, szponzorációs és működtetési elképzelésekről;
* a társaság kötelezettséget vállal a támogatás felhasználásának önkormányzat általi ellenőrzésére.

A Közgyűlés felhatalmazott a fenti feltételekkel a támogatási szerződés aláírására. A határozatnak megfelelően a Polgármesteri Hivatal munkatársai elkészítették 2018. május 30. napján az Önkormányzat, a HALMILL Team Kft. valamint a Szombathelyi Haladás Labdarúgó és Sportszolgáltató Kft. között létrejött támogatási szerződés módosításának tervezetét. Szombathely Megyei Jogú Város Közgyűlése a 252/2019. (V.16.) Kgy. sz. határozatban arról is döntött, hogy a 239/2019. (IV.30.) Kgy. sz. határozat alapján a Szombathelyi Haladás Labdarúgó és Sportszolgáltató Kft.-nek az NB-s tagság megőrzésére biztosított 150 millió forintos támogatás tekintetében megkötendő szerződést a bizottsági vélemények ismeretében tárgyalni kívánja.

A Szombathelyi Haladás Kft. 2019. május 23. napján tartott taggyűlése a Közgyűlés döntésének megfelelően előkészített szerződés-tervezetet megtárgyalta, és azt nem fogadta el.

A 2019. június 18-i Közgyűlésen az előterjesztésben nem javasoltam a Közgyűlés számára, hogy feltételek és garanciák nélkül biztosítson a Kft. részére az éves 50 M Ft összegű támogatáson felül további 150 M Ft, szabad felhasználású azonnali és rendkívüli támogatást különös figyelemmel arra a körülményre, hogy a Kft. képviselői a támogatás folyósítása mellett sem tudtak kötelezettséget vállalni a Kft. működőképességének fenntartására, a tulajdonostársak szerepvállalása pedig nem ismert. A Közgyűlés a 336/2019. (VI.18.) Kgy. sz. határozatában úgy döntött, hogy a 239/2019. (IV.30.) Kgy. sz. határozatában megfogalmazott feltételeket maradéktalanul fenntartja, és az annak alapján előkészített (az előterjesztés **1. számú melléklet**ét képező) megállapodást jóváhagyja. A Közgyűlés úgy határozott egyúttal, hogy a kötelezettségek teljesítéséhez szükséges, a költségvetési rendeletben jelenleg rendelkezésre álló forrás felett további 50 millió Ft-ot a költségvetési rendelet soron következő módosításánál biztosít. A Közgyűlés felhatalmazott a megállapodás aláírására.

A Társaság 2019. június 20. napján rendkívüli taggyűlést tartott, amelyen az 1/2019. (06.20.) számú határozatában az alábbi döntést hozta:

„*A taggyűlés a SZMJV Közgyűlése által 2019. június 18. napján megtárgyalt és elfogadott háromoldalú, SZMJV Önkormányzata, a HALMlLL Team Kft és a Szombathelyi Haladás Labdarúgó és Sportszolgáltató Kft között aláírandó szerződés 12. pontjának módosítását kéri azzal, hogy a készfizető kezességi kötelem beállta és annak jogosult általi lehívhatósága akkor következik be, ha a Szombathelyi Haladás Kft a 150.000.000 Ft támogatást nem a jelen szerződés aláírásakor fennálló bértartozás és járulékai, és az esedékes közterhek kifizetésére fordítja.*

*Egyebekben a megállapodás rendelkezéseit elfogadja.*

*Megbízza az ügyvezetőt a határozat SZMJV részére történő megküldésére és az esetleges további egyeztetések lefolytatására*.”

2019. július 25. napjára fenti taggyűlési döntés miatt rendkívüli közgyűlést hívtam össze, ahol alternatívaként terjesztettem elő a Közgyűlés számára az alábbi lehetőséget:

„A szerződés szerint 2019. évben esedékes támogatások (50 M Ft és 150 M Ft) folyósítására csak akkor kerülhet sor, ha:

1. a Támogatott taggyűlésén olyan határozat kerül elfogadásra, amely bemutatja, biztosítja és garantálja, hogy a Ptk. 3:189. § szerint a társaság saját tőkéje pótbefizetéssel vagy más módon a törzstőke mértékét eléri, és
2. a taggyűlési határozat deklarálja, hogy a Támogatott működőképessége legalább a 2019/20-as NB II-es bajnoki szereplés végéig az önkormányzati támogatás folyósítását követően biztosított lesz, és
3. a működőképesség helyreállításához szükséges 1. pont szerinti és az önkormányzati támogatás teljes összege feletti tartozások kiegyenlítéséhez szükséges befizetések a könyvvizsgáló által és az ügyvezető által igazolt módon megtörténtek és a közös nyilatkozat alapján a társaság működőképességének a 2019/20-as NB II-es bajnoki szereplés végéig történő biztosításához kizárólag az önkormányzat jelen szerződés szerinti pénzügyi teljesítése szükséges.”

Fenti javaslatra a Kft-től érdemi válasz nem érkezett, míg a rendkívüli közgyűlést határozatképtelenség miatt be kellett rekeszteni. Ezt követően továbbra sem került sor a 336/2019. (VI.18.) Kgy. számú határozatban elfogadott szerződés aláírására.

A társaság ügyvezetője 2019. augusztus 15. napján az alábbi módosító javaslatokkal fordult Önkormányzatunkhoz (az elektronikus levél az előterjesztés 2. sz. melléklete):

„11. A Haladás Kft. e szerződés aláírásával kötelezettséget vállal a 8. pont szerinti támogatás felhasználásának önkormányzat általi ellenőrzésére, ahhoz a Haladás Kft. minden szükséges tájékoztatást megad, a kapcsolódó iratokba, dokumentumokba az Önkormányzat számára teljeskörű betekintést biztosít. A Haladás Kft. a 8. pont szerinti támogatás felhasználásáról teljeskörű pénzügyi, szakmai beszámolóval elszámol az Önkormányzat felé **a támogatás beérkezését követő 15. napjáig**. A határidő jogvesztő.

12. pont a következőképpen módosuljon: **a készfizető kezességi kötelem beállta és annak jogosult általi lehívhatósága akkor következik be, ha a Szombathelyi Haladás Kft a 150.000.000 Ft támogatást nem a jelen szerződés aláírásakor fennálló bértartozás és járulékai, és az esedékes közterhek kifizetésére fordítja és 15 napon belül nem számolnak el a támogatási összeggel.**

Továbbá egészüljön ki további rendelkezéssel: **Tóth Miklós készfizető kezesi kötelme megszűnik, amennyiben bármely jogcímen ügyvezetői tisztsége a Haladás Kft-ben megszűnik. A többségi tulajdonos, Illés Béla készfizető kezesi kötelme megszűnik, amennyiben a Szombathelyi Haladás kft-ben a többségi tulajdona megszűnik**.

Továbbá ismét kérte az ügyvezető, hogy a társaság anyagi helyzetére való tekintettel, az érvényben lévő támogatási szerződés szerint az 50 milliós támogatás még aznap folyósításra kerüljön.

A nemzeti vagyonról szóló 2011. évi CXCVI. törvény 7. § (1) bekezdése értelmében: „A nemzeti vagyon alapvető rendeltetése a közfeladat ellátásának biztosítása, ideértve a lakosság közszolgáltatásokkal való ellátását, és e feladatok ellátásához szükséges infrastruktúra biztosítását. A nemzeti vagyonnal felelős módon, rendeltetésszerűen kell gazdálkodni.” A hivatkozott törvény 9. § (2) bekezdése szerint a helyi önkormányzat vállalkozási tevékenysége a kötelező feladatainak ellátását nem veszélyeztetheti.

Tájékoztatom továbbá a Közgyűlést, hogy a társaság sem a jelenlegi pénzügyi helyzetére, sem tőkehelyzetének rendezésére vonatkozóan semmiféle dokumentumot nem terjesztett továbbra sem Önkormányzatunk elé. Emellett meg kell említeni továbbá, hogy a társaság tőkehelyzetének rendezésére vonatkozó taggyűlési döntés tudomásunk szerint annak ellenére nem született, hogy a társaság könyvvizsgálója és az MLSZ is felhívta a taggyűlést ezen döntés határidőben történő meghozatalára, továbbá Önkormányzatunk a társaság jelenlegi és jövőbeli működésére vonatkozóan semmiféle információval nem rendelkezik. A társasági szerződés értelmében Önkormányzatunkat pótbefizetési kötelezettség nem terheli.

Tájékoztatom továbbá a Közgyűlést arról is, hogy a Nemzeti Adó- és Vámhivatal Vas Megyei Adó- és Vámigazgatóság Hátralékkezelési Osztálya 2019. augusztus 2. napjával bírósági végrehajtási eljárást kezdeményezett a társasággal szemben.

**Fentiekre tekintettel javasolom, hogy a Közgyűlés kizárólag a 2019. július 25. napjára összehívott rendkívüli közgyűlésre előterjesztett alábbi feltételek és garanciák mellett támogassa a társaság kérelmét:**

**„A szerződés szerint 2019. évben esedékes támogatások (50 M Ft és 150 M Ft) folyósítására csak akkor kerülhet sor, ha:**

1. **a Támogatott taggyűlésén olyan határozat kerül elfogadásra, amely bemutatja, biztosítja és garantálja, hogy a Ptk. 3:189. § szerint a társaság saját tőkéje pótbefizetéssel vagy más módon a törzstőke mértékét eléri, és**
2. **a taggyűlési határozat deklarálja, hogy a Támogatott működőképessége legalább a 2019/20-as NB II-es bajnoki szereplés végéig az önkormányzati támogatás folyósítását követően biztosított lesz, és**
3. **a működőképesség helyreállításához szükséges 1. pont szerinti és az önkormányzati támogatás teljes összege feletti tartozások kiegyenlítéséhez szükséges befizetések a könyvvizsgáló által és az ügyvezető által igazolt módon megtörténtek és a közös nyilatkozat alapján a társaság működőképességének a 2019/20-as NB II-es bajnoki szereplés végéig történő biztosításához kizárólag az önkormányzat jelen szerződés szerinti pénzügyi teljesítése szükséges.”**

**A fentieknek megfelelően előkészített megállapodás az előterjesztés 3. sz. melléklete.**

Amennyiben a Közgyűlés a fenti javaslatot és a társaság kérelmét nem támogatja, úgy javaslom, hogy a Közgyűlés továbbra is tartsa fenn a 336/2019. (VI.18.) Kgy. sz. és a 239/2019. (IV.30.) Kgy. sz. határozatában megfogalmazott feltételrendszert, azzal, hogy az időmúlásra tekintettel az alábbi módosításokkal kerüljön a szerződés kiegészítésre:

* a 2019. évi 50 M Ft összegű támogatás folyósítására 150 M Ft összegű támogatás tekintetében előírt feltételek teljesülése esetén kerülhessen sor a jogszabályi feltételek teljesülése esetén;
* az Önkormányzat a 150 M Ft összegű rendkívüli támogatást (a klublicenc megszerzése helyett) az NB2-es klublicenc 2019/2020. bajnoki évadban történő megőrzéséhez biztosítja, amennyiben a társaság tőkehelyzete rendezésre kerül, valamint a könyvvizsgáló és az ügyvezető közös nyilatkozata alapján a társaság működőképességének a 2019/20-as NB II-es bajnoki szereplés végéig történő biztosításához kizárólag az önkormányzat mindösszesen 200 M Ft összegű pénzügyi teljesítése szükséges.

**A fentieknek megfelelően előkészített megállapodás az előterjesztés 4. sz. melléklete.**

Kérem a Tisztelt Közgyűlést, hogy a fentieket mérlegelve előterjesztést megtárgyalni, és a kérelem kapcsán álláspontját kialakítani szíveskedjék.

**Szombathely, 2019. augusztus „ ”**

 **/: Dr. Puskás Tivadar :/**

**„A”**

**HATÁROZATI JAVASLAT**

**…../2019. (VIII……...) Kgy. sz. határozat**

1. A Közgyűlés a Szombathelyi Haladás Labdarúgó és Sportszolgáltató Kft. kezességvállalásra vonatkozó rendelkezések módosítására irányuló kérelmét azzal a feltétellel támogatja, hogy a szerződésbe az alábbi feltételek és garanciák kerülnek beépítésre:

„A szerződés szerint 2019. évben esedékes támogatások (50 M Ft és 150 M Ft) folyósítására csak akkor kerülhet sor, ha:

1. a Támogatott taggyűlésén olyan határozat kerül elfogadásra, amely bemutatja, biztosítja és garantálja, hogy a Ptk. 3:189. § szerint a társaság saját tőkéje pótbefizetéssel vagy más módon a törzstőke mértékét eléri, és
2. a taggyűlési határozat deklarálja, hogy a Támogatott működőképessége legalább a 2019/20-as NB II-es bajnoki szereplés végéig az önkormányzati támogatás folyósítását követően biztosított lesz, és
3. a működőképesség helyreállításához szükséges 1. pont szerinti és az önkormányzati támogatás teljes összege feletti tartozások kiegyenlítéséhez szükséges befizetések a könyvvizsgáló által és az ügyvezető által igazolt módon megtörténtek és a közös nyilatkozat alapján a társaság működőképességének a 2019/20-as NB II-es bajnoki szereplés végéig történő biztosításához kizárólag az önkormányzat jelen szerződés szerinti pénzügyi teljesítése szükséges.”
4. A Közgyűlés az előterjesztés 3. sz. melléklete szerinti – fentieknek megfelelő – szerződést jóváhagyja, és felhatalmazza a polgármestert, hogy a társaság taggyűlésén a fentieket képviselje, továbbá azt a szerződést a taggyűlés általi elfogadását követően aláírja.

**Felelős:** Dr. Puskás Tivadar polgármester

 Illés Károly alpolgármester

 Koczka Tibor alpolgármester

 Dr. Károlyi Ákos jegyző

(a végrehajtásért: Lakézi Gábor, a Városüzemeltetési Osztály vezetője,

Stéger Gábor, a Közgazdasági és Adó Osztály vezetője

Tóth Miklós, a Szombathelyi Haladás Labdarúgó és Sportszolgáltató Kft. ügyvezetője)

**Határidő:** 1-2. pont vonatkozásában a taggyűlési döntést követően azonnal

**„B”**

**HATÁROZATI JAVASLAT**

**…../2019. (VIII……...) Kgy. sz. határozat**

1. A Közgyűlés a Szombathelyi Haladás Labdarúgó és Sportszolgáltató Kft. támogatása kapcsán úgy dönt, hogy továbbra is fenntartja a 336/2019. (VI.18.) Kgy. sz. és a 239/2019. (IV.30.) Kgy. sz. határozatában megfogalmazott feltételrendszert, azzal, hogy az időmúlásra tekintettel az alábbi módosításokkal kerüljön a Közgyűlés által jóváhagyott szerződés kiegészítésre:
* a 2019. évi 50 M Ft összegű támogatás folyósítására 150 M Ft összegű támogatás tekintetében előírt feltételek teljesülése esetén kerülhessen sor a jogszabályi feltételek teljesülése esetén;
* az Önkormányzat a 150 M Ft összegű rendkívüli támogatást (a klublicenc megszerzése helyett) az NB2-es klublicenc 2019/2020. bajnoki évadban történő megőrzéséhez biztosítja, amennyiben a társaság tőkehelyzete rendezésre kerül, valamint a könyvvizsgáló és az ügyvezető közös nyilatkozata alapján a társaság működőképességének a 2019/20-as NB II-es bajnoki szereplés végéig történő biztosításához kizárólag az önkormányzat mindösszesen 200 M Ft összegű pénzügyi teljesítése szükséges.
1. A Közgyűlés az előterjesztés 4. sz. melléklete szerinti – fentieknek megfelelő – szerződést jóváhagyja, és felhatalmazza a polgármestert, hogy a társaság taggyűlésén a fentieket képviselje, továbbá azt a szerződést a taggyűlés általi elfogadását követően aláírja.

**Felelős:** Dr. Puskás Tivadar polgármester

 Illés Károly alpolgármester

 Koczka Tibor alpolgármester

 Dr. Károlyi Ákos jegyző

(a végrehajtásért: Lakézi Gábor, a Városüzemeltetési Osztály vezetője,

Stéger Gábor, a Közgazdasági és Adó Osztály vezetője

Tóth Miklós, a Szombathelyi Haladás Labdarúgó és Sportszolgáltató Kft. ügyvezetője)

**Határidő:** 1-2. pont vonatkozásában a taggyűlési döntést követően azonnal